Unká chiyó na iꞌimá, kaja Jesucristo iꞌimaké. Nakaje, Tupana pechu nakú iꞌimakare, yukuna iꞌimajeri riká, raú Tupana pechu ke kaja ripechu. Tupana keñoꞌótaka nakaje iꞌimaká wakajé, re kaja riꞌimá rijwaꞌaté.
Jesús waꞌaté pajñakani nakeñoꞌota piyukeja nakaje iꞌimaká. Unká na iꞌimalá unká neká kalé keñoꞌótakare.
Jesucristo aꞌarí inajlo wajé iꞌimakaje ripalamane aú, iná iꞌimakáloje matajnako jeꞌechú chu. Rilamáꞌata kaja palá iná pechu, raú iná weꞌepíkaloje kewákaje purákaꞌaloji nakojé.
Mejámaꞌatani kapichátaka kalajeruni, ke kaja rikapichátaka iná liyá puꞌuwaré laꞌakaná.
Pajluwaja inaꞌuké iꞌimari. Rií iꞌimari Juan el Bautista. Tupana wakáraꞌari riꞌimaká, riꞌimakáloje piyukéjajlo Jesucristo yukuna, piyuke inaꞌuké jemaꞌakáloje kewákaje purákaꞌaloji jaꞌapiyá.
Unká Juan kalé aꞌakeri najló puꞌuwaká riyukuna. Riyukuna iꞌimajeri penájeja kalé Tupana wakáraꞌa riꞌimaká.
Riká iphari marí ejaꞌawá nakojé iꞌimaká, piyuke inaꞌuké lamáꞌatakaloje napéchuwa ripé penaje.
Riká Jesucristo iꞌimari marí ejaꞌawá chu iꞌimaká. Inaꞌuké riꞌimaká. Rikeñoꞌota ejaꞌawá Tupana waꞌaté iꞌimaká, eꞌiyonaja unká ejaꞌawá chu iꞌimakaño weꞌepila na inaꞌukeka riꞌimaká.
Riphá marí ejaꞌawá rikeñoꞌótakare iꞌimaká penájemi nakojé, eꞌiyonaja unká rikáꞌana judíona wátala riꞌimaká.
Neꞌiyajénaja kalé wátaño riꞌimaká. Kaphí kaja napechu iꞌimaká richojé riꞌimatákaloje neká kapichákajo liyá. Nanákuja kalé Tupana kemá, neꞌemakáloje riyani penaje.
Unká iná jaló nakiyá iná mothoꞌoká ke kalé iná mothoꞌoká Tupánajlo, iná iꞌimakáloje riyani nakiyana penaje. Tupana Pechu iꞌimaká iná waꞌaté aú iná riyani. Unká inaꞌuké pechu keja kalé neká riyani, rikoja rimakale inaꞌuké nakiyana nakú, neꞌemakáloje riyani penaje. Ripechu keñoꞌoká iná eꞌiyá iꞌimakana aú iná keñoꞌó riyani nakiyana iꞌimakana.
Jesucristo iphari majó ejaꞌawá nakojé iꞌimaká, rimothoꞌokáloje inaꞌuké mothoꞌoká ke kaja, penaje. Wamákare riꞌimaká; wamake rilaꞌaká palá wani inaꞌuké nakú. Tupana iꞌirí riká, pajluwaja. Riꞌirí wani riꞌimakale, rilaꞌá Tupana jaꞌapiyá ke piyuke nakaje palá. Íkiꞌija riwátaka weká. Rewíñaꞌatake weká kewákaje purákaꞌaloji nakú.
Juan iphaka Jesucristo nakú wakajé, rimá inaꞌukejlo rinaku: “Riká numaké nakú ijló iꞌimajika: Pajluwa nuchaje wani iꞌimakare, iphájeri majó nopumí chojé. Unká chiyó na iꞌimá, kaja riká iꞌimakeri”, ke rimaká rinaku.
Palá wani Jesucristo laꞌaká weká ñakeja wani.
Moisés michujlo Tupana yurí Ripurákaꞌalo lanaꞌakéjami júpimi iꞌimaká, rinakojé weꞌepíkana aú waweꞌepíkaloje nakaje riwakáraꞌakare walaꞌaká nakojé. Eyá Jesucristo palamane aú wawata íkiꞌija Tupana, ajopana inaꞌukena waꞌaté. Kewákaje purákaꞌaloji nakú ripuraꞌó wajwaꞌaté.
Unká na kalé amari Tupana; re Riꞌirí pajluwaja; Raraꞌapá pechu ke kaja ripechu. Rikaja kalé iꞌimari wajló riyukuna, Raraꞌapá awaꞌá riꞌimakale.